สอย JAS-JASIF หุ้นปลอดภัยช่วงตลาดผันผวน พร้อมทีเด็ดปันผลสูง
สอย JAS-JASIF หุ้นปลอดภัยช่วงตลาดผันผวน พร้อมทีเด็ดจ่อปันผลสูงลิบ
29 มิ.ย. 2558

ผู้สื่อข่าวรายงานว่า ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ปิดตลาดรอบเช้าอยู่ที่ 5.35 บาท ลบ 0.15 บาท หรือ 2.73% มูลค่าการซื้อขาย 657.97 ล้านบาท
ด้านราคากองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ปิดตลาดรอบเช้าอยู่ที่ 9.80 บาท ไม่เปลี่ยนแปลง มูลค่าการซื้อขาย 13.49 ล้านบาท ขณะที่ดัชนีหุ้นไทยปิดตลาดรอบเช้าลบ 1.12%
บล.กสิกรไทย ระบุในบทวิเคราะห์(29 มิ.ย.) แนะซื้อ JAS ราคาเป้าหมาย 6.55 บาท โดยชอบ JAS ในฐานะที่เป็นผู้ประกอบการบรอดแบนด์หลัก ซึ่งส่วนแบ่งตลาดมีแนวโน้มเพิ่มขึ้นต่อเนื่อง และจากการขายสินทรัพย์เข้ากองทุนรวมโครงสร้างพื้นฐาน JASIF ส่งผลให้ JAS มีเงินสดส่วนเกิน แม้ว่าผู้บริหารมีแผนเข้าร่วมประมูล 4G แต่เราคาดว่า JAS จะไม่สามารถชนะการประมูล และส่งผลให้ JAS มีโอกาสใช้เงินสดส่วนเกินเพื่อจ่ายเงินปันผลพิเศษหรือซื้อหุ้นคืน ซึ่งน่าจะเป็นปัจจัยที่ช่วยสนับสนุนราคาหุ้น
ทั้งนี้ คาดว่า JAS-W3 จะไม่มีการแปลงสภาพ แต่หากมีการแปลงสภาพทั้งหมด จะทำให้ราคาเป้าหมายของ JAS ลดลง 11% เป็น 5.80 ราคาหุ้นปัจจุบันน่าสนใจลงทุน มีแนวโน้มให้อัตราผลตอบแทนเงินปันผลสูงถึง 6% ในปี 2558 และ 9% ในปี 2559 ซึ่งจะปรับเพิ่มเป็น 33% ในปี 2558-59 หากรวมการจ่ายเงินปันผลพิเศษ
ด้านบล.เคจีไอ ระบุในบทวิเคราะห์(29 มิ.ย.) “กลัวเสี่ยง” หาหลุมหลบภัย JASIF เป้า Consensus 12.1 บาท แนะนำ “สะสม” แนวรับ 9.7 บาท และ 9.6 บาท ตามลำดับ ประเมินราคาหุ้นมีโอกาส Outperform ตลาดฯช่วงตลาดผันผวน โดย Consensus คาดการณ์ปันผลปีนี้ 7.9% และปีหน้า 9.6% ขณะที่มีความเสี่ยงด้านผลการดำเนินงานที่ต่ำ
บล.ซีไอเอ็มบี  ระบุในบทวิเคราะห์(29 มิ.ย.) จากผลการเจรจาหนี้ของกรีซกับกลุ่มเจ้าหนี้ในปลายอาทิตย์ที่ผ่านมา ไม่สามารถที่จะบรรลุข้อตกลงกันได้ คาดว่าจะมีแรงขายหุ้นหลักและหุ้นเก็งกำไรออกมาในวันนี้และเปลี่ยนไปลงทุนในหุ้นปลอดภัยอย่าง BDMS CHG และหุ้นอัตราเงินปันผลสูงอย่าง ADVANC INTUCH JASIF TRUEIF แทน